b'\n_START_ARTICLE_\nPunski ratovi\n_START_PARAGRAPH_\nPunski ratovi je zajedni\xc4\x8dko ime za tri rata vo\xc4\x91ena izme\xc4\x91u Rimske republike i feni\xc4\x8danskog grada Kartage od 264. do 146. godine pr. Kr. Svoje ime su dobili prema latinskom nazivu za Karta\xc5\xbeane - Puni. Rije\xc4\x8d Puni vu\xc4\x8de svoje podrijetlo iz rije\xc4\x8di poenici \xc5\xa1to na latinskom zna\xc4\x8di Feni\xc4\x8dani._NEWLINE_Glavni uzrok ovih ratova bio je sukob interesa izme\xc4\x91u Kartage i Rimske Republike u \xc5\xa1irenju. Prvobitna namjera Rimljana bilo je \xc5\xa1irenje teritorija preko otoka Sicilije \xc4\x8diji je dio ve\xc4\x87 bio pod kontrolom Kartage. Na po\xc4\x8detku Prvog punskog rata Kartaga je bila dominantna sila u zapadnom dijelu Mediterana s izuzetno jakom ratnom mornaricom, a Rim je bio u brzom usponu i veoma je ja\xc4\x8dao u Italiji. Punski ratovi uzrokovali su veliki broj \xc5\xbertava na obje strane, broj poginulih vojnika mjerio se stotinama tisu\xc4\x87a. Ovi ratovi smatraju se najve\xc4\x87im u dotada\xc5\xa1njoj povijesti. Na kraju Tre\xc4\x87eg punskog rata Rim je porazio Kartagu i potpuno uni\xc5\xa1tio grad (ali ga je kasnije na istom mjestu obnovio) i tako postao nova najja\xc4\x8da sila u zapadnom sredozemlju._NEWLINE_Kartaga je 264. godine pr. Kr. bila veliki grad-luka smje\xc5\xa1ten na teritoriju dana\xc5\xa1njeg Tunisa, a osnovali su je Feni\xc4\x8dani sredinom 9. stolje\xc4\x87a pr. Kr. Kartaga je bila veoma mo\xc4\x87an grad-dr\xc5\xbeava s ogromnim i unosnim trgova\xc4\x8dkim carstvom. Jedino se Rim mogao uspore\xc4\x91ivati s njenim sjajem i mo\xc4\x87i. Mornarica koju je imala Kartaga nije imala premca u tome dobu, a njeni mornari bili  su najvje\xc5\xa1tiji pomorci. S druge strane, Kartaga nije imala jaku stalnu kopnenu vojsku kao Rim ve\xc4\x87 se oslanjala na pla\xc4\x87enike koje je mogla unajmljivati zahvaljuju\xc4\x87i svom bogatstvu. Vojske pla\xc4\x87enika bile su pod kontrolom zapovjednika iz Kartage._NEWLINE_Rim je tih godina pro\xc5\xa1irio svoju kontrolu nad teritorijima ju\xc5\xbeno od rijeke Po. Za razliku od Kartage u rimskoj vojsci u to vrijeme slu\xc5\xbeili su gotovo isklju\xc4\x8divo rimski gra\xc4\x91ani (nakon \xc5\xa1to se pro\xc5\xa1irio van Apeninskog poluotoka Rim je kasnije regrutirao legionare i me\xc4\x91u stanovnicima svojih udaljenih kolonija). Plebejci su \xc4\x8dinili glavni dio pje\xc5\xa1a\xc5\xa1tva a patriciji su bili \xc4\x8dasnici. Za razliku od Kartage, Rim nije imao mornaricu tako da ju je morao izgraditi tokom samog rata.'